સમગ્ર અધિવેશન દરમિયાન સૌથી વધારે વપરાયેલો શબ્દ ‘મંચસ્થ’ લાગતો હતો કારણ કે તે દરેક વક્તાના વક્તવ્યમાં છૂટથી વપરાતો રહ્યો હતો. અધિવેશન સાથે-સાથે જ યોજાયેલ પુસ્તક પ્રદર્શનમાં 40% જેવું માતબર વળતર આપવામાં આવેલ હોવાથી પહેલી વાર ગુજરાતીઓને પુસ્તકો ખરીદવા માટે ધક્કા-મુક્કી કરતા જોવાનો અમૂલ્ય લહાવો પણ મળ્યો. આ પ્રદર્શનમાં ગુજરાતી, હિન્દી અને અંગ્રેજી એમ ત્રણ ભાષાના પુસ્તકો હાજર હતા. વળી તેમાં માત્ર ગુજરાતના જ નહિ, પરંતું ભારત બહાર વસતા વલ્લભ નાંઢા, પન્ના નાયક અને અહમદ ગુલ જેવા ડાયસ્પોરિક લેખકોના પુસ્તકોની હાજરી નોંધપાત્ર હતી. સાથે-સાથે અમદાવાદના દ્વિતીય પુસ્તક મેળામાં હાજર નહોતા તેવા લોકમિલાપ અને યુરેનસ જેવા પ્રકાશકોના પુસ્તકોની હાજરી પણ આવકારદાયક હતી. ₹4,00,000 થી પણ વધારેના પુસ્તકો વેચાયાની જાહેરાત તો બીજા દિવસના અંતે જ કરવામાં આવી હતી અને એમ પણ જણાવવામાં આવ્યું હતું કે આ પુસ્તક પ્રદર્શન અને તેમાં આપવામાં આવતું માતબર વળતર માત્ર ત્રણ દિવસ પૂરતું નથી પરંતુ કાયમી છે.